මේ අතර 2006 වසරේ ත්‍රිකුණාමලය ප්‍රදේශයේදී පාසල් සිසුන් 5 දෙනෙකු ඝාතනය කිරීමේ සිද්ධිය සම්බන්ධයෙන් චෝදනා ලැබ පසුගිය 3 වනදා නිදහස ලැබූ පුද්ගලයින් 13 දෙනාට අදාළව මූලික විමර්ශන යළිත් විවෘත කරන ලෙස නීතිපතිවරයා විසින් වැඩබලන පොලිස්පතිවරයා වෙත ලිඛිතව දැනුම්දී තිබෙනවා.ත්‍රිකුණාමලය ප්‍රධාන මහේස්ත්‍රාත් මොහොමඞ් හම්සා අදාළ නඩුවේ තීන්දුව ප්‍රකාශයට පත් කරමින් ප්‍රකාශ කර ඇත්තේ චෝදනා ඔප්පු කිරීමට තරම් ප්‍රමාණවත් සාක්ෂි මෙහෙයවා නොමැතිවීම හේතුවෙන් චූදිතයින් නිදහස් කරන අතර, නඩුවට අදාළ මූලික විමර්ශන නැවත විවෘත කර වැදගත් සාක්ෂි මෙහෙයවීමට අවසර ලබාදෙන බවයි.අදාළ නඩුව සම්බන්ධයෙන් තුවාල ලැබූ ශිෂ්‍යයින් දෙදෙනෙකුගේ සහ මියගිය සිසුවෙකුගේ පියාගේ සාක්ෂි ලබාගැනීමට අපරාධ පරීක්ෂණ දෙපාර්තමේන්තුව අපොහොසත්ව ඇති බවත්, වසර 5 ක කාලයක් තිස්සේ එම දෙපාර්තමේන්තුවට සාක්ෂිකරුවන් පිළිබඳ වගතුග සොයාගැනීමට නොහැකිව ඇති බවත්, නීතිපති දෙපාර්තමේන්තුව පවසනවා.